Il-Ministru għas-Saħħa Chris Fearne se jkun qed iniedi konsultazzjoni pubblika rigward il-pjan nazzjonali għall-kanċer f'pajjiżna fit-2 ta' Marzu. Żvela dan waqt il-programm Sibt il-Punt fuq One. Dan bħala parti sostanzjali mit-twettiq tal-wegħda li Gvern Laburista għamel fil-baġit ta' din is-sena. Wegħda li pajjiżna jkabbar il-ġlieda kontra l-marda qerrieda tal-kanċer. Dan ifisser li l-pjan nazzjonali kontra l-kanċer diġà ġie diskuss fil-kabinett biex issa se jkun mgħoddi f'idejn il-pubbliku biex jirreaġixxi f'konsultazzjoni dwaru. Il-pjan hu maħsub biex ikabbar il-ġlieda li pajjiżna għandu kontra l-kanċer. Iż-żieda fil-mediċini li jistgħu jintużaw kontra din il-marda u li issa huma disponibbli għall-pazjenti Maltin hija wkoll parti mill-pjan li se jkun qed jiġi mniedi. Madankollu, il-Gvern ma setax joqgħod jistenna sakemm jiġi mniedi dan il-pjan biex jagħmel dawn il-mediċini disponibbli hekk kif dawn jistgħu jkunu xaqq ta' tama fil-ġlieda ta' sopravivenza ta' xi wħud minn ħutna l-Maltin. Ma' din il-mediċina nsibu l-Capecitabine li tittieħed minn madwar 100 pazjent li qed isofru mill-kanċer tas-sider. Pazjenti li għandhom kanċer tal-bużżieqa tal-awrina wkoll se jkunu qed jibbenefikaw hekk kif se tkun qed tidħol il-Mitomycine fil-formularju tal-Gvern. Hu maħsub li dan id-dħul se jaffettwa madwar 300 pazjent. Se tkun disponibbli wkoll il-mediċina Doxorubicin li se tkun qed tittieħed minn 70 pazjent marid bil-kanċer tal-fwied avvanzat. Huwa maħsub li d-disponibbiltà ta' dawn il-mediċini se tkun qed taffettwa madwar 500 pazjent. Il-Gvern qed jgħoddha bħala responsabilità li jissieħeb ma' din l-istess ġlieda li għandhom pazjenti Maltin u Għawdxin u l-familji tagħhom. Il-baġit ta' din is-sena wera ħsieb ċar u strateġija biex joffri għajnuna lill-pazjenti u lill-qraba tagħhom mhux biss fis-servizzi ta' saħħa iżda wkoll għajnuna f'aspetti oħra tal-ħajja. Waħda mill-proposti li hi mera ta' dan hija l-miżuri li pazjenti li jkunu qed ibatu minn mard kroniku jkunu intitolati għal sick leave bi ħlas biex ma jiżdiedx piż finanzjarju bla bżonn fuq il-familja. L-importanza li persuna tfiq u jkollha rikoverazzjoni kompleta għandha tingħata importanza massima f'pajjiżna. Madankollu biex pazjent ikollu rikoverazzjoni kompleta bilfors li jrid jingħata l-għajnuna meħtieġa biex jintegra lura fis-soċjetà. Dan il-Gvern qed iżomm f'moħħu t-trawma li l-pazjent ikun għadda minnha wara li jiġġieled kontra din il-marda. Huwa importanti li wara li l-pazjent ikun ingħata il-kura klinika meħtieġa, ġaladarba din il-kura tkun ta' suċċess, il-pazjent irid jiġi megħjun biex jegħleb din it-trawma u jerġa' lura għall-ħajja ta' kuljum. Malta kienet tgħin lill-pazjenti minn dal-aspett bl-għoti ta' fiżjoterapija biss. Madankollu matul l-2016 bdew jiġu offruti wkoll servizzi ta' Occupational Therapy. "Illum dawn il-pazjenti qed jingħataw servizz ieħor b'xejn li qed jgħinhom jieħdu lura saħħithom u jirritornaw lura malajr kemm jista' jkun għall-ħajja normali flimkien mal-familjari tagħhom jew lura fid-dinja tax-xogħol." Flimkien ma' dawn is-servizzi żdiedu wkoll servizzi kliniċi oħra. Din il-kura ħadet spinta mal-ftuħ taċ-Ċentru tal-Onkoloġija Sir Anthony Mamo fejn bdiet tingħata kura li qabel ma kinitx tingħata jew kienet limitata f'pajjiżna. Meta tkellem ma' din il-gazzetta, il-Ministru għas-Saħħa qal kif il-kura disponibbli f'pajjiżna llum żdiedet sostanzjalment. "Fost dawn hemm it-trattamenti li jingħataw permezz tal-linear accelerators, liema magni llum qed jagħmluha possibbli li pazjent jingħata trattament preċiż fil-post indikat mill-ispeċjalisti. Permezz ta' dawn il-magni llum anke qed isir 3D on-board mapping u għalhekk il-pazjent qed ibati inqas biex jieħu t-trattament kif ukoll isirlu t-trattament bi preċiżjoni u f'inqas ħin." Għalhekk il-Gvern mistenni jniedi proċess ta' konsultazzjoni rigward pjan li jkompli fuq dak li beda l-Gvern bil-ftuħ taċ-Ċentru tal-Onkoloġija Sir Anthony Mamo. Il-pjan mistenni jpoġġi l-Gvern f'pożizzjoni li jimxi dil-ġlieda kontra l-kanċer id f'id mal-pazjenti u jkun jista' jiġġilidha b'iktar kura klinika, għajnuna finanzjarja u għajnuna li toffri kuraġġ lill-pazjenti iktar minn qatt qabel.